google/wiki40b huggingface dataset:
Urup

Historie

Til å begynne med var øya bosatt av ainufolk, det innfødte folkeslaget i Kurilene, Sakhalin og Hokkaidō. Den første europeeren kom hit i 1643, med et skip fra Det nederlandske østindiske selskapet kommandert av Maarten Gerritsz Vries. De gikk i land her og letet trolig etter pels. 
Russiske pelsjegere dukket opp i området på 1700-tallet på jakt etter havoter. Det oppstod strid mellom russerne og ainufolket i 1772 og russerne forlot området for en periode, men kom raskt tilbake. En liten russisk bosetning ble opprettet på Urup av pelsjegeren Ivan Tsjernyj i 1768, etter instruksjoner fra guvernøren i Sibir. I 1770-årene ble det gjort forsøk på å opprette handel med japanerne på Yezo (Hokkaido), men dette tok slutt da Yezo ble ødelagt av en tsunami i juni 1780.  
I 1801 tok japanerne offisielt kontroll over øya og innlemmet den i provinsen Ezo (i dag Hokkaidō prefektur). Dette førte raskt til strid med Russland over Urup og resten av Kurilene. Øya ble offisielt russisk territorium i 1855 etter en avtale som fastsatte grensen mellom de to landene langs sundet mellom Urup og Etorofu (Iturup), men Japan kjøpte øya tilbake tjue år senere i bytte for Sakhalin. Det var i denne perioden at øya kom inn under administrasjonen til Hokkaidō prefektur og ainufolket ble drevet bort. 
Øya ble værende under Japan fram til august 1945, da sovjetiske styrker invaderte Mandsjuria og Kurilene og sendte de japanske innbyggerne på Urup tilbake til  Hokkaidō. I 1952 signerte de to partene San Francisco-traktaten der Japan sa fra seg kravet på øya.
EM i turn for menn 1977

Det 12. europamesterskapet i turn for herrer ble arrangert i Vilnius i den tids Sovjetunionen i 1977.
Lundheim folkehøgskole

Historie

Skolen ble etablert under navnet Fjordsyn folkehøgskole etter andre verdenskrig i noen gamle tyskerbrakker og var da Skandinavias første folkehøgskole for funksjonshemmede. I 1952 flyttet skolen inn i nye lokaler i det nyinnkjøpte Moi turisthotell samtidig som skolen fikk dagens navn.På 1970-tallet startet man også å ta inn funksjonsfriske elever. Skolen tar fremdeles inn mange elever som har behov for særlig oppfølging og tilrettelegging, men flertallet av elevene har ingen funksjonsnedsettinger. På Lundheim velger elevene to linjer med unntak av de som går på Global-linjen, som bare har ett valg. Skolen tilbyr et variert utvalg av linjer og valgfag. Lundheim har eget LAN og arrangerer i samarbeid med Lions et eget sykkelritt, Lundheimrittet.

Internater

På Lundheim har vi tre internater: Skogly, Hovedbygget og Gamlebygget. Bygningene er godt tilrettelagte for rullestolbrukere. Wifi over hele skolen utenom på skolens nyeste bygg Skogly, hvor det er nettverk-plugg i veggen på alle rom.
Zionist Occupation Government

Teorien om Zionist Occupation Government (ZOG) eller Jewish Occupation Government (JOG) er en antisemittisk konspirasjonsteori som brukes av visse høyreekstreme grupper til å hevde at jødene kontrollerer regjeringen i et gitt land.
Betegnelsen brukes særlig av høyreekstremister i USA, Russland (f.eks. Pamjat), Polen (se også Żydokomuna) og Sverige. I denne sammenhengen brukes ordet «sionist» som dysfemisme for jøde for å fremstille jøder som konspiratorer som forsøker å kontrollere verden.
Konspirasjonsteoretikene hevder at den internasjonale jødiske okkupasjonsregimet (ZOG), som blant annet ledelsen i FN, USA og Israel er støttespillere av, planlegger totalt verdensherredømme. Målet til ZOG skal være å spre perversjon, ondskap og ødeleggelse. Hovedsetene ligger ifølge teorien i Washington D.C. og Tel Aviv og jødene skal etter denne erobre verden ved å styre dens internasjonale økonomi ut ifra en 2000 år gammel plan. Dermed skal de kunne ta direkte kontroll over hver enkelt betydningsfull nasjon gjennom frimurerordenen, der samtlige medlemmer, uvitende om sine lederes planer, tjener ZOG og frivillig arbeider for å feste ZOGs grep om verdensmakten. Hollywood anses også som del av dette systemet, der det benyttes for at folk skal få mest mulig sympati for jøder og glemme deres angivelige forbrytelser mot menneskeheten og forsøk på verdensherredømme. Filmene skal også fremme forakt og hat mot den hvite rase for dens påståtte forbrytelser mot den øvrige verdensbefolkningen.
Teorien oppsto hos den amerikanske bevegelsen White Arian Resistance, og videreførte nasjonalsosialistiske konspirasjonsteorier fra 1930 og 40-tallet. Det er en slags hemmelig lære som kun skal være tilgjengelig for de spesielt innvidde.
Glenn Jacobs

Tidlig wrestlingkarriere

Før Jacobs kom til United States Wrestling Association var han fribryter i Japan, Puerto Rico og Missouri. Han debuterte i USWA som The Christmas Creature, men var bedre kjent som Doomsday.

I Smoky Mountain Wrestling var Jacobs kjent som Unabomb. Han og Al Snow vant SMW Tag Team Championship-titlene 7. april 1995.
Etter at han returnerte fra SMW og WWF kom han tilbake til USWA i 1997 og slo Spellbinder og ble USWA Southern Heavyweight Champion.

World Wrestling Entertainment

Kane debuterte i World Wrestling Federation på Survivor Series i 1993 som The Black Knight.
I 1995 var han Jerry «The King» Lawlers onde tannlege, Dr. Isaac Yankem DDS.
Han var fremstilt som en falsk Diesel sammen med en falsk Razor Ramon i 1996, og de ble kalt «the fake Outsiders».
Han debuterte som Kane 5. oktober 1997 på In Your House: Badd Blood hvor han hjalp Shawn Michaels å vinne over Undertaker (Kanes «halvbror»(Kayfabe)) i en Hell in a Cell-kamp ved å gi ham en Tombstone Piledriver. Kane vant en 24-man battle royal på WrestleMania 24, slik at han fikk en tittelkamp mot ECW-mester Chavo Guerrero jr.. Kane vant kampen på 8 sekunder og ble ny ECW-mester.

Skuespillerkarriere

Kane spilte hovedrollen som «Jacob Goodnight» i WWE-lanseringen See No Evil. Filmen hadde premiere i USA 19. mai 2006.
The Funk Brothers

The Funk Brothers var kallenavnet til studiomusikerne med tilholdssted i Detroit, Michigan som fungerte som backingband for Motown Records fra 1959 til plateselskapet flytta til Los Angeles i 1972. The Funk Brothers spilte på Motown-slagere som My Girl, I Heard it Through the Grapevine, Baby Love, Signed Sealed Delivered I'm Yours, Papa Was a Rollin' Stone, The Tears of a Clown, Ain't no Mountain High Enough og (Love is Like a) Heat Wave. 
Bandets betydning blir beskrevet i Paul Justmans dokumentarfilm Standing in the Shadows of Motown, basert på Allan Slutskys bok med samme navn. I begynnelsen av filmen blir det slått fast at The Funk Brothers «har spilt på flere listetopper enn The Beatles, Elvis Presley, The Rolling Stones og The Beach Boys til sammen»

Medlemmer

Navnet «The Funk Brothers» blei ikke brukt om ett avgrensa ensemble. Selv om National Academy of Recording Arts and Sciences anerkjenner 13 musikere som offisielle «funkbrødre», blir navnet ofte brukt som en samlebetegnelse for en hvilken som helst musiker som har spilt for Motown. 
Lista er basert på Allan Slutskys utgreiinger, med noen få endringer.
Fredy Montero

Klubblag

Montero spilte fra året han fylte tretten for ungdomslaget til Deportivo Cali. I 2005 ble han kalt opp til A-laget.
De første årene som A-lagspiller var han for det meste på utlån. I 2005 ble han lånt ut til Academia F.C. (som i dag kun består av Colombianske spillere) før han ble leid ut til Atlético Huila i to sesonger. (2006-2007)
Den 21. januar 2009 signerte han en låneavtale med Seattle Sounders, hvor han hadde en leiekontrakt i to år, før han signerte en avtale om permanent overgang i 2011.
Per. 10. juli har Fredy Montero spilt 105 ligakamper og scoret 39 mål for Sounders, siden januar 2009.

Landslag

Allerede som ungdom var Montero en lovende spiss, og i en alder av tretten år fikk han prøvespille for det colombianske ungdomslandslaget. I 2005 ble Montero kalt opp til det colombianske herrelandslaget. Montero spilte sin første landskamp for det colombianske landslaget i 2007 under en kamp mot Panama.
3 fluer i en smekk

Konsept

I tillegg til en komiserie med en halvtimes varighet inneholdt programmet flere ulike innslag, blant annet de faste innslagene «Bomtur – gal sjåfør til rett tid», som var et «skjult kamera»-innslag med komikerne Rigmor Galtung, Atle Antonsen, Kristopher Schau og Toni Usman som taxisjåfører. En annen fast del hadde tittelen «Ingen kommentar». Ellers bød programmet på parodier, sketsjer, musikk og div andre overraskende innslag. 
Komiseriene Handel og vandel og Bare når jeg ler ble sendt som en separat del av programmet. 
Fra 1997 forsvant komiserien fra programposten. Sendetiden ble dermed redusert til 50 minutter.

Seertall

Seertallene lå fra ca 120 000 til 170 000.
Somaliere i Norge

Somaliere i Norge, det vil si personer fra Somalia, er den tredje største gruppen av innvandrere i Norge og omfatter 35 912 personer (2014). Somalierne er dermed den største ikke-vestlige innvandrergruppen i Norge. 
De aller fleste har kommet til Norge som flyktninger; de fleste har kommet etter 1998 med et toppår i 2002. 44 prosent av somalierne bodde i 2007 i Oslo med en markant overvekt i Bydel Grünerløkka, Bydel Sagene og Bydel St. Hanshaugen. Forholdsvis mange somaliere (27 prosent pr 2007) bor i enpersonshusholdninger, sammenlignet med gjennomsnittet for hele befolkningen (16 prosent). Hele 29 prosent bor (pr 2007) i husholdninger med én voksen og barn, mot 6 prosent blant ikke-innvandrere.
Den somaliske innvandrerbefolkningen er svært ung, 83 prosent av førstegenerasjonsinnvandrerne er under 40 år, og 30 prosent er under 20 år. Mange av dem er i videregående utdanning, noe som også har sammenheng med at utdanningssystemet i Somalia brøt sammen i 1991.
Somaliere var i 2006 den innvandrergruppen med størst arbeidsledighet og lavest gjennomsnittsinntekt, begge deler kan hovedsakelig forklares med kort botid i Norge. De som har kommet til landet de siste årene, er også dem som har opplevd lengst tid med et samfunn i total oppløsning, med nesten total mangel på infrastruktur. Dette har medført at under 20 % av befolkningen får tilbud om skolegang.
Valgdeltagelsen ved stortingsvalget i 2005 var på ca. 50 %, det samme som gjennomsnittet for ikke-vestlige innvandrere. Ungdom fra Somalia har høyere valgdeltagelse enn eldre norsk-somaliere, og hadde omtrent like høy valgdeltagelse som gjennomsnittet for all ungdom: 54% mot 56%.
Des Walker

Klubbkarriere

Walker begynte sin karriere som ungdomspiller hos Nottingham Forest i 1980 og fikk sin førstelagsdebut der i mars 1984 under ledelse av Brian Clough, som var kjent for å få frem yngre spillere og gi dem førstelagserfaring på et tidlig stadium. Etter å ha levert positive prestasjoner for Forest over lengre tid ble Walker også tatt ut på Englands herrelandslag i 1988. Etter å ha vært med på å vinne ligacupen i 1989 spilte Forest semifinale i FA-cupen mot Liverpool, en kamp som ble kjent for Hillsborough-tragedien. Dette stadionet skulle for øvrig komme til å bli Walkers fremtidige hjemmebane.
I 1990 vant Nottingham Forest ligacupen for andre året på rad mot Oldham Athletic AFC, men endte på en middels niendeplass i serien. Walkers første og eneste scoring for Nottingham og hele hans lange karriere kom på nyttårsaften 1992 i en seriekamp mot Luton Town FC. Han scorte i kampens sluttfase og ble matchvinner med et langskudd på målvakt Steve Sutton, som var på utlån fra nettopp Nottingham Forest. Senere i sesongen spilte Walker sin tredje ligacupfinale for Forest, men tapte til fordel for Manchester United.
Etter å ha deltatt under EM i fotball 1992 ble Walker solgt for 1,7 millioner pund til den italienske klubben Sampdoria under ledelse av Sven-Göran Eriksson, men en skade gjorde hans utenlandskarriere kortvarig, og han ble derfor solgt tilbake til England og Sheffield Wednesday for 2,7 millioner pund i 1993. For Wednesday spilte Walker over 300 kamper for åtte forskjellige manager over en periode på like mange år. Her ble han utnevnt til lagkaptein og var fast inventar på førstelaget frem til 2001, da økonomiske problemer gjorde at klubben ble tvunget til å kansellere hans kontrakt. 
Året etter returnerte Walker til Nottingham Forest, som da var under ledelse av Paul Hart. I sin andre periode hos Forest spilte Walker nesten 60 seriekamper, hvor den siste kom mot Wigan Athletic FC i begynnelsen av august 2004, før han deretter la opp som aktiv spiller i en alder av 38 år.

Internasjonal karriere

Des Walker fikk sin debut for England i en kamp mot Danmark da han kom inn som innbytter for Tony Adams. Han etablerte seg som midtstopper på landslaget under ledelse av Bobby Robson, til tross for konkurranse med Adams, Terry Butcher og Mark Wright. Han var også en del av Englands tropp til VM i fotball 1990 i Italia og gjorde seg bemerket sammen med blant andre Paul Gascoigne. Han deltok deretter i EM i fotball 1992, men denne turneringen endte med skuffelse for England.
Walker spilte i flesteparten av Englands kvalifiseringskamper til VM i fotball 1994, men i en avgjørende kamp mot Nederland felte han Marc Overmars innenfor straffefeltet mot slutten av kampen og ble gjort til syndebukk for at kampen endte uavgjort 2-2. Walker spilte deretter middelmådig i kvalifiseringskampene mot Polen og Norge, hvor han i sistnevnte kamp lot Øyvind Leonhardsen få score på et kjapt frispark mens han argumenterte med dommeren. Hans, og landslagssjef Graham Taylors siste kamp for England, kom i den avsluttende kvalifiseringskampen mot San Marino. England vant kampen 7-1, men klarte likevel ikke å kvalifisere seg til VM i USA.
Han Jingdi

Keiser Jǐng av Hàn (hanzi: 漢景帝; forenklet kinesisk; Hàn Jǐngdì; 288-141 f.Kr.), født Liú Qĭ (劉啟), posthumt navn Xiàojĭng (孝景, var den sjette keiseren av det tidlige kinesiske Han-dynastiet, kjent som det Det vestlige Han-dynasti. Han var en av sønnene til den tidligere keiseren Han Wendi.
Matmos

Biografi

Matmos er spesielt kjent for sin kreative sampling, og eksperimenterer med det meste av lyder i sin komposisjon. Albumet A Chance to Cut Is a Chance to Cure består hovedsakelig av samplinger av medisinske prosedyrer, slik som plastisk kirurgi og fettsuging, hørselstester og LASIK-inngrep. Sangen For Felix fra dette albumet består utelukkende av sampling av Matmos som spiller på buret til deres avdøde kjæledyr-rotte Felix.
Matmos remixet i 1998 Björk-singelen Alarm Call, og jobbet senere på albumene Vespertine og Medúlla, og var også med på hennes Vespertine- og Greatest Hits-turnéer. Matmos samarbeider ofte med andre musikere på sine egne utgivelser og live-opptredener, blant disse Matthew Herbert, J Lesser, Keith Fullerton Whitman, Maja Ratkje, Richard Devine og Mike Paradinas.
Idrettslaget Rival

Idrettslaget Rival er en håndballklubb fra Haugesund som ble stiftet i 1948.

Stiftelse

Klubben ble dannet i 1948 med Holger Lustrup, Kåre Hillesland og John Hillesland i spissen. Etter et par år tok klubben navnet Haugesund Håndballklubb, men da de prøvde å melde seg inn i Rogaland Håndballkrets fikk de ikke lov til å beholde dette navnet. Grunnen var at det var et annet idrettslag som bar navnet Haugesund idrettsforening. I 1954 ble det så bestemt at klubben skulle kalles I.L Rival. Navnet stammer fra en fotballklubb som var aktiv i Haugesund før krigen. Fredag 7. desember 1956 meldte Rival seg inn i RHK (Rogaland Håndballkrets) og NIF (Norges Idrettsforbund).

Aktiviteter

Gjennom flere år hevdet laget seg godt. I 1954 og 1955 forsøkte Rival seg mot Gresshoppene og SIFs juniorlag med så gode resultater at interessen ble større sammen med treningsgiveren.
Fra og med innendørssesongen 1974/1975 utvidet RHK 3. divisjon i samarbeid med Agder-kretsene. Serien besto av 10 lag for damer og herrer, 5 lag fra Rogaland i hver klasse. Grunnen til utvidelsen var å få hevdet spillenivået, og klubbene håpte på større oppslutning på kampene. Det viste seg at dette ble en suksess for Rival som plasserte seg tett oppunder sørlandslagene.
Sesongen 1975/1976 fikk damelaget en annenplass i 5. divisjon.
Nytt av sesongen 1979/1980 var G12 og J11, og interessen økte, men mest på guttesiden. G14 vant dette året finalen i en turnering i Stavanger. Målet for begge seniorlagene ble nådd denne sesongen, da begge lagene ble kretsmestere.
Til sesongen 1982/1983 fikk Rival sin første kvinnelige formann, Lillian Haug, og hun holdt vervet i to år. Det var ikke bare styret det ble forandringer i denne sesongen, men også klubbens farger, gikk fra burgunder/hvit til rød/hvit.
Klubben deltok i Harald Hårfagre Cup fra og med sesongen 1984/1985.
Rival fylte 35 år og var eneste gjenværende håndballklubb i Haugesund året 1985/1986. Dette året hadde klubben bare 10 lag og 8 trenere, men spillertallet økte de neste 5-10 årene og står nå med et medlemstall på 380.
Rolf Bjerkebo har kommet og gått som formann i klubben siden 1985, siste sittende formann var Egil Sundve.
Foruten håndball hadde klubben også aktiviteter i boksing, friidrett, langrenn og skøyter.
Il Rival har i 2007 et damelag i 2. divisjon. Laget hadde mange unge talenter og ble trent av Kristoffer Froestad
Krabber

Levevis

Krabbene varierer i størrelse, alt fra 5 millimeter til 30 centimeter. Krabbene livnærer seg stort sett på åtsel, men kan også aktivt finne mat ved å fange for eksempel fisk. De lever for det meste i havet, men særlig i tropene finnes det arter i ferskvann og på land. Langs norskekysten er det funnet om lag 30 ulike arter av krabbe. En nylig innvandret art er ullhåndskrabbe. I Norge drives kommersiell fangst av taskekrabbe , kongekrabbe (utenfor Øst-Finnmark)  og fra 2017 også snøkrabbe (utenfor Svalbard) . Alminnelig kjent blant våre øvrige 30 krabbearter er strandkrabbe, hvis ryggskjold blir opptil 8 cm bredt, og som fangstes mest av yngre fritidsfiskere .
Krabber kan brukes til mat, og har endel E-vitaminer. Taskekrabbe kan man fange hele året. De aller beste får man på forsommeren, i mai og juni, og aller helst i slutten av september og begynnelsen av oktober. Etter at krabbene har rundet to år, skifter de skall en gang i året, og i juli graver de seg ned for å skifte skall.
Krabber løper sidelengs fordi de har dårlig syn, men har følehår som gjør at de kan orientere seg. Ved å gå sidelengs utnytter de følehårene bedre.
Lars Boom

Karriere

Boom fant sin plass blant eliten allerede i de aldersbestemte konkurranseklassene, og når han flyttet opp et alderstrinn holdt han godt tritt med de eldre syklistene. Dette førte til at han i årene fra 1998 til 2005 hvert år var nederlandsk mester i de klassene han konkurrerte i. I 2003 vant han regnbuetrøyen som verdens beste junior. Året etter ble han europamester i U23-klassen.
I Baal i Tremelo, Belgia i 2006 slo han den beste sykkelcross-rytteren frem til da, belgieren Sven Nys under GP Sven Nys.
Tidlig i 2007 stilte Boom for første gang til start i det nederlandske elitemesterskapet i sykkelcross. Han gikk rett inn på førsteplass, foran lagkameratene Richard Groenendaal og Gerben de Knegt. Senere samme år ble han på ny verdensmester i sykkelcross, denne gangen i U23-klassen.
Boom er allsidig, ved siden av sykkelcross er han også aktiv som profesjonell landeveissyklist. Han har vunnet en del etapperitt, dels takket være sterke tempoetapper.
Etter å ha vurdert hvilken disiplin han skulle satse på som profesjonell, sykkelcross eller landeveisritt, valgte han i august 2007 å gå for sykkelcross. Likevel deltok han måneden etter i verdensmesterskapet i landeveisritt i Stuttgart og vant der temporittet i U23-klassen. Et par uker senere begynte sykkelcrossesongen, og han tok snart sin første seier i verdenscupen under et ritt i Pijnacker i Zuid-Holland.
26. november 2007 ble han tildelt Gerrit Schulte-trofeet som beste nederlandske syklist i 2007.
2008 var også et godt år for Boom, han vant verdenscupen i sykkelcross i Liévin og i Hoogerheide, og startet som en av favorittene under sitt første VM 27. januar 2008 i Italia. Han vant, og ble med det den første nederlandske verdensmesteren i sykkelcross etter Richard Groenendaals seier i 2000. Dette året ble han nederlandsk mester i sykkelcross og på landevei, både på tempo- og landeveisritt.
An Cafe

An Cafe (egentlig Antic Cafe) er en japansk musikkgruppe innen sjangeren dance/rock. Bandet er modeller for klesmerket SEX POT ReVeNGe.
Bandet ble dannet i 2003 etter at Miku hadde møtt Bou på internett og blitt venner og til slutt ville de danne et band. Miku og Bou måtte ha flere medlemmer, så de møtte Kanon og det var da de begynte å skrive låter. Etter noen måneder møtte de Teruki som nettopp hadde sluttet i gamle bandet Feathers-Blue
Fra 2009 skulle de separeres,og heller ta pause.
2012: De er nå tilbake.
Lovisaprisen

Lovisaprisen er Sagene Bydels miljø- og kulturpris. Den er oppkalt etter Oskar Braatens rollefigur Hønse-Lovisa, kvinnen som tok seg av fabrikkjentene på Sagene når de kom i vanskeligheter. 
Prisen skal ifølge statuttene gis til kandidater som har gjort en ekstraordinær innsats for å bedre det fysiske miljøet, eller  tilsvarende kulturelt eller sosialt arbeid i bydelen. Både forslagsstillere og kandidater til prisen må ha tilknytning til Bydel Sagene.
Statuetten er skapt av kunstneren Nina Sundbye spesielt for Lovisaprisen, og deles ut hvert år under Bydelsdagene.
Sorte Madonna av Częstochowa

Historie

Manuskriptet Translatio Tabulæ forteller at maleriet originalt ble malt på en bordplate fra Jesu hjem i Nasaret av Lukas, som også regnes for å har skrevet Lukasevangeliet. Figurenes mørke hud er ikke opprinnelig tilsiktet, men skyldes ikonets høye alder. Det er også denne legenden den kirkelige tradisjonen baseres på. At ikonet er malt av Lukas finnes imidlertid ikke grunnlag for i forskning. Den hevder at den er av bysantinsk opprinnelse og stammer fra engang mellom det 6. og det 9. århundre. Ikonet kom til Jasna Góra-klosteret i 1384 etter en reise, som ifølge legenden startet i Jerusalem og gikk via Konstantinopel.
I 1430 ble ikonet ødelagt under hussitterkrigen, da bøhmiske hussitter trengte inn i klostret og hugget bildet i stykker. Det lyktes de kongelige restauratører i Kraków å samle ikonet igjen og male en ny madonna på den restaurerte bakgrunnen. Der er stadig merker etter sabelhugg på jomfru Marias kinn.
Etter å ha overlevd et drapsforsøk i 1982, plasserte Pave Johannes Paul II den ene av de kulene som hadde truffet ham ved ikonet av madonnaen, i takknemlighet over at jomfru Maria hadde forhindret at han ble drept.
Ballybreen

Ballybreen er en isbre som er om lag 11 kilometer lang og som dekker den sentrale delen av Carlstrom Foothills i Churchill Mountains i Antarktis. Den flyter nordover langs østsiden av Mount Blick og ut i Jordabreen. Den ble navngitt av Advisory Committee on Antarctic Names etter John Bally fra University of Colorado Center for Astrophysics and Space Astronomy i Boulder i Colorado. Han var medlem av United States Antarctic Programs Advanced Telescope Project på Sørpolen-senteret for astrofysisk forskning i Antarktis 1992–95.
Tretten stasjon

Trettenulykken

Norges største togulykke, Tretten-ulykken, skjedde nord for Tretten stasjon 22. februar 1975. Et nordgående persontog fra Oslo kolliderte med et sørgående ekspresstog fra Trondheim. Med 27 omkomne og 25 sårede er dette Norgeshistoriens største togulykke i fredstid. Det var tilsammen rundt 800 passasjerer med i de to togene. Årsaken til sammenstøtet var at nordgående tog feilaktig forlot Tretten stasjon.